Publication: Magyar Közlöny
Issue: MK-1999-112 (Year: 1999, Number: 112)
Era: 1990-2004
Section: a 277/1997. (XII. 22.) Korm. rendelethez]
Paragraph Index: 202

1. A kérelem az alapítási folyamat alapdokumentuma. Az adott szempontoknak megfelelő kitöltése akkor is szükséges, ha az alapító és az indító ugyanazon intézmény, cég vagy személy! A kérelem adatai, dokumentumai szerzői jogi védelem alá tartoznak, kivéve a Továbbképzési Jegyzék tartalmára előírt adatokat, amelyeket nyilvánosságra kell hozni. Az indító csak az alapítóval való megegyezés esetén indíthatja a továbbképzést. A pedagógus-továbbképzések alapításához szükséges kérelem célja, hogy: — a program akkreditálási folyamatához elégséges, pontos információt adjon ahhoz, hogy a program szakmai megvalósíthatósága és belső koherenciája megítélhető legyen, — a programalapítónak lehetősége legyen mindazon elvárások szakmailag megfelelő és pontos közlésére, amelyek a programok indítói számára megadják a szükséges és elégséges információt a program megfelelő minőségben történő megvalósíthatóságára az alapító elképzeléséhez hűen. A kérelem aláírásával és benyújtásával a kérelmező egyúttal kötelezettséget is vállal bizonyos — az űrlapon meghatározott és ezen útmutatóban részletesen leírt — információk gyűjtésére, amelyek feldolgozása segíti a program folyamatos fejlesztését.

Source: https://magyarkozlony.hu/hivatalos-lapok/a771acf5d6afa1d9536e365f4f9007fb01444cba/dokumentumok/5fbc903d091b1ddcf63b12e5bfe215b0003de1a0/letoltes